Danmarks samlede udledning af drivhusgasser har i de seneste syv-otte år med al sandsynlighed været højere, end det er fremgået af de nationale opgørelser. Det skriver Berlingske på baggrund af oplysninger fra Aarhus Universitet, der oprindeligt stod bag opgørelsen over det samlede areal af dyrkede lavbundsjorde i Danmark.

Forklaringen er en »regnefejl« eller »forståelsesfejl«, forklarer Jørgen E. Olesen, professor ved Aarhus Universitet til avisen. »Man kom ganske enkelt til at trække to tal fra hinanden, som ikke skulle være trukket fra hinanden,« fortæller Jørgen E. Olesen, der ikke selv har noget at gøre med de oprindelige udregninger.

Maria Reumert Gjerding, præsident i Danmarks Naturfredningsforening, kalder fejlen for »meget alvorlig« og mener, at det kun understreger behovet for resolut politisk handling.